Pou OU! | BELNEGES
Youn ladan yo se pou figi, youn pou po, youn pou cheve. Kite m rakonte w…
Nan retrèt la, nan atelye Makiyaj/swen Cheve a, Clara-Luce te vini ak kit pwodui li sèvi pou fè makiyaj pa l lakay li, pou l fè demonstrasyon pou medam ki te la yo. Pandan m t ap pase bò youn nan atelye l yo, m te wè l t ap aplike yon “concealer” nan figi l. Menm kote a, m sonje chèn Youtube makiyaj mwen pi renmen yo, medam yo se ak li yo sèvi tou. M te vle genyen l, pou m ka eseye l. Malerezman Clara te di m, li pa t achte pa l la isit. Eben, si w konn sa m jwenn nan magazen Janèt la Petyonvil, pou 150 goud ayisyen 🙂 , sa gen kèk semèn? M jwenn ti concealer a nan magazen an pou yon pri m pa t espere. Yo gen plis pase 5 koulè diferan ki disponib. M te yon ti jan ap ezite pou m pran l, paske yo pa t gen testè. Demwazèl ki responsab reyon an te trè janti, li te konseye m pran sa ki rele “beautiful bronze” lan, nimewo GC987 la.
M te tankou yon timoun manman l pot sirèt pou li lè l sot travay. Tèlman m te kontan wè jan pwodui a fè yon sèl ak po m, lè m rive lakay mwen. Koulè a ekzakteman sa m t ap chèche a. Jan l fèt la fasil pou l aplike. Li gen yon penso nan tèt li. Lè w mete l, li kouvri tout ti tach nwa ki nan figi m yo. E, lè mwen pase l anba zye m (cernes), li fè figi m parèt vivan e trè bèl. Se mwen ki pou di w, si mwen gen yon pwodui nan figi m. Depi lè a, ni fondten, ni poud, ni ansyen concealer m te genyen an pran kanè. M tèlman damou ti pwodui sa a. Byento, m ap pase achte yon lòt oson 2 lòt 😛 Sèlman, fè atansyon pou chwazi koulè ki bon pou ou a.
De jou an jou, m ap tonbe damou bèl ti cheve m yo plis. M pa konn sa ki fè sa, men mwen remake m vin plis renmen pran swen yo, pase sa m pa konnen kounya a. Nan chèche fè koutpeny ak teknik k ap dire m pi lontan, pou m ka mwens manipile yo, m vin tonbe sou ti woulo sa yo ki rele “flexi rods”. Mezanmi, se mwen ki pou di w, jan yo sove lavi m. Lè m fin retire yo, pli yo kite nan cheve m yo, fè 3 jou pou pi piti.
Sa m renmen ak yo, yo pa pran anpil tou pou yo kite pli a nan cheve m. Ou ka itilize l sou cheve mouye, menm jan ak cheve ki gentan seche. Yo pa difisil pou itilize. Yo pa kase cheve a e li fasil pou w dòmi ak yo nan tèt ou. Yo nan pifò magazen pwodui bote yo. Pake yo vann, sa depan de gwosè a soti 100 goud pou rive 150 goud. Eseye yo lè w fin trese cheve w, ou p ap regrèt. Yo itil pou nenpòt stil koutpeny lan.
Bon, ti lwil sa a menm, prèske tounen mennaj mwen vle a 🙂 M poko jwenn mo pou m ta esplike w, jan m santi m byen, lè m fin benyen, epi mwen pase l sou mwen. Sant lan la, li pa la, li santi bon, li santi lanati. Lè m mete l, mwen konn panse se yon ti sirèt mwen ye 😛 . Se konpayi Ayiti Natives Co ki fè lwil sa a. Li disponib nan tout magazen Handal yo ak nan Caribbean Market, Petyonvil. Li yon ti kras pi chè pase lòt 2 pwodui yo. Men w ap kontan, ou te fè envestisman sa a.
Se pa sèl santi bon an, li nouri po a. Li rann po a fen. Se yon melanj lwil esansyèl 100% natirèl kokoye peyi ak amyris. Yo genyen savon an tou, pa ezite pran tou lè 2. M te kontan tou aprann, Ayiti se youn nan peyi ki pwodui plis lwil ti pyebwa amyris la nan lemond. Se yon fason tou, pou m tou kore sa ki fèt lakay nou an Ayiti.
M pa ka di w eksperyans mwen ap menm ak pa w. Men sèl sa m konnen, w ap santi w byen, lè w jwenn yon pwodui ki mache pou ou. Ou pa janm konnen, eseye yo pou w wè, epi w a ban m nouvèl.